### NN 75/2022 (1.7.2022.), Odluka o naknadi za razvoj trgovačkog društva Komunalno d.o.o., Vrgorac

Komunalno d.o.o.

1114

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, br. 66/19), Skupština trgovačkog društva Komunalno d.o.o. na sjednici održanoj dana 24. lipnja 2022. u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Komunalnog d.o.o. Vrgorac (dalje u tekstu: javni isporučitelj vodnih usluga) koje čine područja: Grada Vrgorca, Grada Ploče – naselja: Staševica, Crpala i Spilice, Općine Pojezerje, Općine Podgora – naselje Brikva i Općine Zagvozd – naselje Župa plaća se naknada za razvoj.

Članak 2.

Obveznik plaćanja naknade za razvoj je obveznik plaćanja cijene vodne usluge javne vodoopskrbe, uz koju se obračunava naknada za razvoj, na području nadležnosti Isporučitelja iz članka 1. ove Odluke.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini na uslužnom području, i iznosi 2,50 kuna po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje od 2022 – 2025. godine, koji je objavljen na internetskoj stranici www.komunalno-vrgorac.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom i naplatom naknada za razvoj provodi Financijsko-računovodstvena služba Komunalnog d.o.o.

Članak 9.

Stupanjem na snagu ove Odluke, prestaju važiti:

1. Odluka o obračunu i naplati naknade za razvoj za izgradnju komunalnih vodnih građevina na području Grada Vrgorca, klasa: 021-05/16-01-49, urbroj: 219501-01/01-16-1 od 6. srpnja 2016.

2. Odluka o proširenju obveze plaćanja i ujednačavanju naknade za razvoj na području pružanja vodnih usluga isporučitelja Komunalno d.o.o. Vrgorac u Splitsko-dalmatinskoj županiji, klasa: 325-11/18-03/30, urbroj: 346-99/0336-19-7 od 23. kolovoza 2018.

3. Odluka o proširenju obveze plaćanja i ujednačavanju naknade za razvoj na području pružanja vodnih usluga isporučitelja Komunalno d.o.o. Vrgorac u Dubrovačko-neretvanskoj županiji, klasa: 325-11/18-03/30, urbroj: 346-99/0336-19-6 od 23. kolovoza 2018.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu kasnijim od sljedećih datuma: 1. srpnja 2022. ili osmoga dana od dana objave u »Narodnim novinama«.

Broj: 305-5/22-6

Vrgorac, 24. lipnja 2022.

Predsjednik Skupštine
 Komunalno d.o.o.
 Mile Herceg, dipl. ing. građ., v. r.